
Neuromodulátorok szerepének vizsgálata implicit tanulásban egérmodellen

Bevezetés
A tanulási folyamatok neuronális alapjainak megismerése segíthet a neurodegeneratív betegségek patomechanizmusának megértésében és a kezelési eljárások fejlesztésében. A neuromodulátor acetilkolin, dopamin és szerotonin szerepe az implicit (nem tudatos) tanulásban még kevéssé ismert. A kérdés vizsgálatára létrehoztunk egy egereken alkalmazható implicit tanulási modellt.
Célkitűzés
Kísérleteinknek alapvetően három fő célja volt: 1) vizsgálni az egerek viselkedését implicit tanulásban, 2) információt nyerni arról, hogy mely agyterületek vesznek részt az implicit tanulásban, és 3) a neuromodulátorok felszabadulását megfigyelni implicit tanulás közben szálfotometria (fiberphotometry) segítségével.
Módszer
Automatizált tanító rendszert alkalmaztunk, amelyben egy szekvenciális feladat során az állatoknak (n=8) különböző helyen megjelenő fényjelre kellett reagálniuk a megszabott sorrendben. Ezután neuromodulátor-specifikus fluoreszcens szenzort kódoló vírust adtunk be és optikai szálat ültettünk be a vizsgálni kívánt agyterületre, amivel a neuromodulátorok felszabadulását tudtuk nyomon követni. Három, a tanulásban fontos agyi területet vizsgáltunk: a bazolaterális amigdalát, a ventrális striatumot és a prefrontális kérget. Ezt követően úgy tanítottuk az állatokat, hogy a szekvenciális feladatot blokkokban felváltotta egy randomizált feladat, melyben a fényjelek véletlenszerű sorrendben követték egymást.
Eredmények
Várakozásainknak megfelelően az állatok találati aránya mintegy 10%-kal magasabb volt a szekvenciális feladatban. Robosztus, és egymással erős korrelációt mutató kolinerg és dopaminerg választ tapasztaltunk tanulás közben. Míg a kolinerg aktivitásnak a cselekvés közbeni, addig a dopaminerg válasznak a jutalom utáni komponense volt kifejezettebb. A pozitív kolinerg-dopaminerg korrelációval szemben a szerotonin szintje negatívan korellált a másik két neuromodulátor aktivitásával. Megállapítottuk, hogy a neuromodulátorok felszabadulása reprezentálja, hogy az állat hol tart a szekvenciában, azaz hogy hány lépésre van a jutalomtól. Ezen kívül karakterisztikus különbséget találtunk a kérgi és a kéreg alatti neuromodulátor jelek között.
Következtetés
Eredményeink alapján arra következtethetünk, hogy az általunk vizsgált neuromodulátoroknak meghatározó szerepük van a szekvenciális feladat során megvalósuló implicit tanulásban.



